Virallinen lehti nro C 089 , 10/04/1995 s. 0141



B4-0392, 0398, 0399, 0401, 0402, 0410 ja 0425/95 Päätöslauselma Burundin tilanteesta Euroopan parlamentti, joka - ottaa huomioon neuvoston 28. helmikuuta 1995 antaman julkilausuman Burundin tilanteesta ((Kyseisen päivän istunnon pöytäkirja, osa I, kohta 10)), - ottaa huomioon mietinnön, jonka AKT-EU-yhteiskokous antoi vierailustaan Burundiin, Zaireen ja Ruandaan, - palauttaa mieliin aikaisemmat päätöslauselmansa Burundin tilanteesta, A. on huolestunut Burundissa jatkuvista levottomuuksista ja kriittisestä tilanteesta, joka vallitsee tietyissä osissa maata, B. on syvästi huolissaan turvallisuuden jatkuvasta heikkenemisestä, josta kertovat kaikissa maissa lisääntyneet terroriteot, murhat, joukkomurhat ja omaisuuden tuhoamiset, C. tunnustaa maan demokraattisten poliittisten elinten ja menettelyjen laillisuuden, jotka kaksitoista maan kolmestatoista vakiintuneesta poliittisesta puolueesta on määritellyt hallitussopimuksen (Convention of Governement) mukaisesti, D. katsoo, että oppositioon kuuluvan mutta sen hylkäämän pääministeri Anatole Kanyenkkikon eron, ja hänen sijalleen valitun Antoine Nduwayon jälkeen poliittiset ja rotujännitteet ovat entisestäänkin syventyneet, E. on erityisen huolestunut energia-asioiden ja kaivostoiminnan ministerin Ernest Kabushemegenin murhasta, joka liittyy uuteen epätasapainon luomiseen pyrkivään väkivallan aaltoon, F. on syvästi huolestunut niiden kotipaikoiltaan siirtyneiden ja hajallaan olevien henkilöiden erittäin suuresta määrästä, joiden oli pakko paeta kodeistaan etenkin lokakuussa 1993 tapahtuneen vallankaappausyrityksen jälkeisen konfliktin seurauksena, ja on tietoinen Ruandan kansanmurhan epävakautta lisäävästä vaikutuksesta ja Burundissa olevista kymmenistä tuhansista Ruandan pakolaisista, G. ottaa huomioon uhkatilanteen, jonka aiheuttaa Ruandan entisen hallituksen armeijan sotilaista koostuva joukko, joka vielä toimii Burundia ympäröivillä raja-alueilla ja on toimittanut aseita ja ammuksia Burundissa operoiville ääriryhmille, H. on tietoinen Euroopan unionin antamasta huomattavasta humanitaarisesta avusta, mutta arvostelee voimakkaasti kansainvälistä yhteisöä ja erityisesti Euroopan unionia siitä, että ne ovat ainoastaan suositelleet uuden kansainvälisen konfliktin puhkeamisen estävien toimenpiteiden täytäntöönpanoa, 1. Huomioi neuvoston 28. helmikuuta 1995 parlamentille esittämän edellä mainitun julkilausuman ja kehottaa neuvostoa jatkamaan aktiivisemmin ponnistelujaan Burundin demokraattisten elinten tukemiseksi ja kansallisen sovinnon edistämiseksi; 2. Ilmaisee jälleen tukensa niille laillisille instituutioille ja demokraattisille voimille, jotka ääriryhmien provokaatioista huolimatta jatkavat ponnistelujaan kansallisen yhteisymmärryksen aikaansaamiseksi; 3. Pyytää Euroopan unionin neuvostoa toteuttamaan kiireellisen toimintaohjelman sekä tutsien että hutujen ääriryhmien eristämiseksi, demokraattisten elinten konsolidoimiseksi ja oikeuslaitoksen saattamiseksi toimintaan, ja pyytää sitä antamaan tarvittavaa teknistä apua siinä tapauksessa, että Burundin viranomaiset tällaisissa tapauksissa sitä pyytävät; 4. Kehottaa Yhdistyneiden kansakuntien turvallisuusneuvostoa toimimaan Burundin hallituksen pyynnöstä kansainvälisen tuomiovaltaisen tutkintalautakunnan perustamiseksi kiireellisesti, jotta maata voidaan auttaa yksilöimään ja rankaisemaan lokakuun 1993 vallankaappausyrityksen tekijöitä ja sitä seuranneita väkivaltatekoihin syyllistyneitä; 5. Vetoaa komissioon, jotta se kiirehtisi sellaisiin ohjelmiin tarkoitettujen varojen käyttöä, jotka on tarkoitettu kotipaikoiltaan siirtyneiden henkilöiden kotiin palauttamiseksi, auttamiseksi ja tukemiseksi, jolloin on selvää, että poliittiset edellytykset heidän kotiin palauttamisekseen on varmistettava ja heidän turvallisuutensa taattava; 6. Paheksuu väkivaltaisuuksia, joihin ääriryhmät ovat syyllistyneet, ja joiden johtajat on äskettäin tunnistettu sekä vaatii kansainvälistä yhteisöä epäämään sellaisten henkilöiden viisumit, joiden tiedetään olevan yhteydessä ääriryhmien toimintaan; 7. Vaatii Burundin hallitusta ja sotilasviranomaisia kansallisen keskustelun yhteydessä uudistamaan asevoimien rakennetta niin, että sotilasjohdon olisi mahdollista vastata paremmin siviiliviranomaisten antamiin ohjeisiin ja maassa tapahtuvasta terroristien toiminnasta aiheutuviin paineisiin, aseiden salakuljetus mukaan lukien; 8. Ilmaisee uudelleen täyden luottamuksensa Yhdistyneiden Kansakuntien pääsihteerin erityisedustajan työhön ja tukee edelleen Afrikan yhtenäisyysjärjestön (OAU) Burundissa olevien tarkkailijoiden toimintaa, jonka tarkoituksena on ehkäistä konflikti, ja pyytää neuvostoa osallistumaan YK:n radion perustamiseen; 9. Toistaa pyyntönsä siitä, että YK:n turvallisuusneuvostossa läsnä olevat Euroopan unionin jäsenvaltiot pyytäisivät turvallisuusneuvostoa ottamaan käsiteltäväksi aseiden ja ammusten vientiä Burundiin ja Ruandaan koskevan kauppasulun tarpeellisuuden, sekä sen, että jäsenvaltiot lopettaisivat täysin aseiden ja ammusten viennin näihin kahteen maahan; 10. Onnittelee Punaisen Ristin kansainvälistä komiteaa ja muita hallituksista riippumattomia järjestöjä ponnisteluista paikallisten konfliktien torjuntaohjelmien toteuttamiseksi; 11. Kehottaa puhemiestään välittämään tämän päätöslauselman neuvostolle, komissiolle, Yhdistyneiden kansakuntien pääsihteerille ja OAU:n, Burundin tasavallan presidentille sekä Punaisen Ristin kansainväliselle komitealle;